史忠定蚤作帖贊
作者：岳珂
朝代：宋

paragraphs: 危微精一，傳之在心。
二典勳華，光于有臨。
大原自天，端倪孰尋。
豈無疇咨，培高浚深。
寢明以昌，舉元難壬。
烝哉明良，嗣此德音。
匪鑑而諷，匪鑑而箴。
啟迪在初，有開宸襟。
巖廊南風，袗衣鼓琴。
淵躍籋雲，匣鉶發鐔。
達其已充，澤彼蒼黔。
王度之恢，如玉如金。
進而虞淵，賓暘發霠。
坱圠機衡，開闔陽陰。
九韶其諧，萬奏皆瘖。
退而卷懷，藝圃書林。
出入歐顔，而加𣂏斟。
湛湛秋江，岧岧春岑。
如彼德人，危冠整簪。
不伐不矜，森嚴深沉。
我考問學，惟心靡諶。
端平自我，何用弗欽。
重抵九鼎，價踰萬琛。
惟帖可觀，爲世砭鍼。
尚信我言，匪今斯今。